ליגת הקיסוס

מפת ליגת הקיסוס
ליגת הקיסוס (באנגלית: The Ivy League - בתעתיק פונטי: "אייווי ליג") היא התאחדות של "שמונה העתיקות" (the Ancient Eight) - שמונה אוניברסיטאות עילית אמריקאיות פרטיות בחופה המזרחי של ארצות הברית: אוניברסיטת בראון, אוניברסיטת הרווארד, אוניברסיטת ייל, אוניברסיטת פנסילבניה, אוניברסיטת קולומביה, דארטמות' קולג', אוניברסיטת פרינסטון ואוניברסיטת קורנל. הליגה נוסדה בשנת 1954, אך המונח היה בשימוש עוד קודם לכן, והתייחס למאפיינים המשותפים של החברות בליגה: אלו הן האוניברסיטאות היוקרתיות, הבררניות והעשירות ביותר בארצות הברית. שבע מהחברות בליגה נוסדו בתקופה הקולוניאלית של ארצות הברית, לפני מלחמת העצמאות שלה.

בוגרי ליגת הקיסוס - מאיישים רבות מן המשרות המובילות בשירות המדינה האמריקאי ובמגזר הפרטי. לדוגמה, כל תשעת השופטים בבית המשפט העליון של ארצות הברית (ב-2018) הם בוגרי בתי הספר למשפטים בהרווארד (4), ייל (4) או קולומביה (1).

== מאפיינים ==
[[קיסוס מכסה את הבניין המרכזי בפרינסטון]]
שמונה האוניברסיטאות נמצאות דרך קבע בראש הדירוג של האוניברסיטאות בארצות הברית. הן מושכות את הסטודנטים המבטיחים ביותר ואת אנשי הסגל המובילים, שביניהם חתני פרס נובל רבים. תוכניות הלימוד לתואר ראשון כוללות מספר סטודנטים קטן יחסית (כ-4,000 בקולג' דרטמות' וכ-14,000 באוניברסיטת קורנל), והתוכניות ללימודי דוקטורט גדולות למדי (מ-1,600 בדרטמות' עד כ-15,000 באוניברסיטת קולומביה).

האוניברסיטאות זוכות במענקי מחקר גדולים מטעם המדינות השונות או מהממשל הפדרלי האמריקאי, למרות שהן מוסדות פרטיים. אוניברסיטת קורנל היא היחידה המנהלת גם יחידות אקדמיות הנתמכות ישירות על ידי המדינה. לאוניברסיטאות האלה יש גם קרן צמיתה (Endowment) גדולה (בין 2.8 מיליארד דולר לבין 35 מיליארד דולר) שניזונה מתרומות של בוגרים ואחרים.

תחרויות הספורט של נבחרות הסטודנטים הן מרכיב חשוב בחיי רוב האוניברסיטאות בארצות הברית. רוב האוניברסיטאות והמכללות מציעות מלגות ספורט לחברי הנבחרות שלהן. בניגוד להן, החברות בליגת הקיסוס נמנעות מהענקת מלגות כאלה. ב-1936 קבע האחראי על קשרי חוץ באוניברסיטת קורנל כי האוניברסיטאות בחוף המזרחי מבקשות "להקים חזית אחידה כנגד האיום על האידיאלים של ספורט חובבני", ובכך החלה הפעילות שהביאה בסופו של דבר להקמת הליגה עם התקנות האוסרות מלגות ספורט.

== היסטוריה ==
בוגר אוניברסיטת קיימברידג' באנגליה בשם ג'ון הרווארד, שהוכשר ככומר, הקדיש בצוואתו סכום כסף להקמת קולג' חדש, שהיה לגרעין של אוניברסיטת הרווארד. עשרה בוגרים של הרווארד ייסדו את אוניברסיטת ייל. בוגרים של ייל היו בין המייסדים של אוניברסיטת פרינסטון בניו-ג'רזי, קולג' דרטמות', ואוניברסיטת קורנל.

אחד מבוגרי פרינסטון השתתף בייסוד אוניברסיטת בראון. אנשי כמורה מן הכנסייה האפיסקופלית בניו יורק חששו מן הקולג' הפרסבטריאני הצומח בפרינסטון, והקימו את "קינג'ס קולג'", שהיה בהמשך לאוניברסיטת קולומביה. לנשיאה הראשון של קולומביה נבחר בוגר ייל אחר, ד"ר סמואל ג'ונסון (1696–1772), שהיה גם איש הסגל היחיד של המוסד בשנותיו הראשונות. כאשר קיבלה אוניברסיטת קולומביה את שמה, ב-1784, היה בנו של ג'ונסון, בוגר ייל בעצמו, לנשיא. בנג'מין פרנקלין, שייסד את אוניברסיטת פנסילבניה, קיבל תואר דוקטור של כבוד מהרווארד וייל ב-1753, ומאוקספורד ב-1762.

הקבלה לאוניברסיטאות של ליגת הקיסוס הייתה באופן מסורתי כרטיס כניסה אל החברה הגבוהה בחוף המזרחי. בראשית המאה העשרים, אחרי שמהגרים יהודים מאירופה נקלטו בניו יורק וסביבתה, החל שיעורם בקרב התלמידים לעלות. ראשי המוסדות האלה - צפו בתופעה בחשש. ברבע השני של המאה נעשו ניסיונות לסנן, בחשאי, את התלמידים. כשהלחץ גבר, נשברה שיטת חבר-מביא-חבר, והמוסדות עברו לקבל תלמידים על בסיס של כישורים. 'כישלון' זה חיזק עוד יותר את שליטתם של בוגרי ליגת הקיסוס בצמרת החברה האמריקאית - במדע, בכלכלה, במשפטים ובתקשורת. למרות שקשה למצוא מספרים רשמיים, נראה שכיום (2006), מעל לרבע מן הסטודנטים בייל ובפרינסטון הם יהודים, ובאוניברסיטת פנסילבניה, שהייתה הראשונה לקבל יהודים ללא כל אפליה, אף יותר מכך.

האוניברסיטאות לא קיבלו נשים בתחילת דרכן, אך לרובן היה קולג' לנשים צמוד. שילוב מלא היה רק משנות השבעים של המאה העשרים. יוצאת דופן הייתה קורנל שמיום הקמתה ב-1865 הייתה מיועדת לגברים ונשים.

בין שנות ה-40 וה-70 של המאה 20, האוניברסיטאות צילמו את כל תלמידי ותלמידות השנה הראשונה בעירום, כביכול כדי לזהות בעיות בריאותיות.

===מקור השם===
הביטוי "ליגת הקיסוס" נטבע על ידי כתב הספורט סטנלי וודוורד בשנת 1937. הליגה קרויה כך על-שם צמחי הקיסוס המטפסים על הבניינים העתיקים. האדריכלות של בניינים אלה, החל מן המבנה הפנימי וכלה באבני החיפוי, נבחרו כדי להדמות לבניינים בני מאות השנים של אוקספורד וקיימברידג' שבאנגליה, שאת המסורת שלהן ביקשו החברות לשמר. כדי לשמור על אופי המבנים, גם הבניינים החדשים מתוכננים באותה המתכונת. באוניברסיטת ייל, לדוגמה, יִישנו את אבני החיפוי של בניינים מראשית המאה העשרים בחומצה, כדי שיידמו בתוך זמן קצר לבניינים המקוריים של האוניברסיטה.

=== היסטוריה של הפעילות הספורטיבית בליגה ===
הטורניר הספורטיבי הראשון בין שני מוסדות אמריקנים להשכלה גבוהה - תחרות סירות משוטים - נערך בניו המפשייר בשנת 1852, והשתתפו בו נבחרות מאוניברסיטת הרווארד ומאוניברסיטת ייל. שמונה האוניברסיטאות הקימו ליגת פוטבול לא רשמית בשנת 1900, בה שיחקו גם נבחרות האקדמיה של צבא ארצות הברית מניו יורק, האקדמיה הימית של ארצות הברית ממרילנד ואוניברסיטת ראטגרס מניו ג'רזי. בשנת 1916 נחתם הסכם עקרונות להסדרת ליגת פוטבול בין נשיאי אוניברסיטאות הרווארד, ייל ופרינסטון. בשנת 1945 חתמו נשיאי שמונה האוניברסיטאות על "הסכם קבוצת הקיסוס", שקבע אמות מידה מוסכמות להפעלת ליגת פוטבול. בשנת 1954 ההסכם הורחב לכל ענפי הספורט, ובשנת 1956 החלו התחרויות בענפים השונים. הליגה כוללת 33 ענפי ספורט, לרבות פוטבול וכדורסל.

==חברות הליגה==
{| class="wikitable sortable"
! מוסד || סמל ושם הנבחרת || מיקום || שנת ייסוד || שנת פתיחת הקבלה לנשים || אחוז הקבלה ללימודי תואר ראשון - 2010 || מספר סטודנטים לתואר ראשון - 2006 || מספר סטודנטים לתארים מתקדמים - 2006 || מספר עובדים - 2006 || חוגים בולטים || הון עצמי - 2006
|-
|אוניברסיטת ייל |"בולדוגס" || ניו הייבן || 1701 || 1969 || 7.5 || 5,300 || 6,100 || 2,300 || משפטים, מנהל עסקים, אמנות, רפואה, מוזיקה, אדריכלות, פסיכולוגיה || 15.2 מיליארד דולר
|-
|אוניברסיטת בראון |"ברס" || פרובידנס || 1764 || 1971 || 9 || 5,710 || 1,395 || 785 || רפואה, מדעי המחשב, מתמטיקה, מתמטיקה שימושית, מדעי המוח || 3.2 מיליארד דולר
|-
|אוניברסיטת הרווארד |"קרימסון" || קיימברידג' || 1636 || 1953 || 6.9 || 6,650 || 13,000 || 2,300 || מנהל עסקים, ממשל, משפטים, רפואה || 25.9 מיליארד דולר - האוניברסיטה העשירה ביותר בעולם
|-
|אוניברסיטת פרינסטון |"טייגרס" || פרינסטון || 1746 || 1969 || 8.2 || 4,635 || 1,975 || 1,105 || מינהל ציבורי ויחסים בינלאומיים, אדריכלות, מתמטיקה || 11.8 מיליארד דולר
|-
|אוניברסיטת פנסילבניה |"קוויקרס" || פילדלפיה || 1749 || 1914 || 14.2 || 10,050 || 9,220 || 4,500 || משפטים, מינהל ציבורי, חינוך, רפואה, תקשורת, מנהל עסקים || 4.4 מיליארד דולר
|-
|אוניברסיטת קולומביה |"ליונס" || ניו יורק || 1754 || 1983 || 9.1 || 5,530 || 14,690 || 3,225 || מנהל עסקים, רפואה, משפטים, אמנות, מינהל ציבורי ויחסים בינלאומיים, עיתונאות, הוראה || 5.2 מיליארד דולר
|-
|דארטמות' קולג' |"ביג גרין" || האנובר || 1769 || 1972 || 11.5 || 4,080 || 1,665 || 590 || רפואה, הנדסה, מנהל עסקים || 2.7 מיליארד דולר
|-
|אוניברסיטת קורנל |"ביג רד" || אית'קה || 1865 || 1865 || 18 || 13,665 || 6,680 || 3,240 || הנדסה, משפטים, מנהל עסקים, רפואה, מדעי החיים, רפואה וטרינרית, תעשייה וניהול, מלונאות || 3.8 מיליארד דולר
|}

==פעילות ספורטיבית==
החל משנת 1956/57 בין קבוצות של חברי הליגה מתחרות באליפות הליגה במספר ענפי ספורט:

{| class="wikitable sortable" style="text-align: center"
|+ מספר קבוצות
!ענף ספורט || width=60 | תחרות גברים ||תחרות נשים
|-
|style="text-align: left;"|בייסבול||8||-
|-
|style="text-align: left;"|כדורסל||8||8
|-
|style="text-align: left;"|ריצת שדה||8||8
|-
|style="text-align: left;"|סיף||6||7
|-
|style="text-align: left;"|הוקי שדה||-||8
|-
|style="text-align: left;"|פוטבול אמריקאי||8||-
|-
|style="text-align: left;"|גולף||8||7
|-
|style="text-align: left;"|הוקי קרח||6||6
|-
|style="text-align: left;"|לקרוס||7||8
|-
|style="text-align: left;"|חתירה ||7||7
|-
|style="text-align: left;"|כדורגל||8||8
|-
|style="text-align: left;"|סופטבול||-||8
|-
|style="text-align: left;"|סקווש||8||8
|-
|style="text-align: left;"|שחייה וקפיצה למים||7||8
|-
|style="text-align: left;"|טניס||8||8
|-
|style="text-align: left;"|אטלתיקה (באולם)||8||8
|-
|style="text-align: left;"|אתלטיקה||8||8
|-
|style="text-align: left;"|כדורעף||-||8
|-
|style="text-align: left;"|היאבקות||6||-
|}

בתחרויות אלו קבוצת אוניברסיטת פרינסטון זכתה 476 פעמים ואוניברסיטת הרוורד 415 פעמים.

בענף הכדורסל מובילה אוניברסיטת פרינסטון עם 27 אליפויות. לאחר כל עונה מוענק פרס לכדורסלן המצטיין של העונה. מספר כדורסלנים זכו בתואר פעמיים - קרייג רובינסון, קיט מולר, ג'רום אלן, אוגונה אוניקווה, איברהים ג'אבר וג'סטין סירס.

== ראו גם ==
* משולש הזהב (אוניברסיטאות)
* SKY (אוניברסיטאות)

==קישורים חיצוניים==

* 
* 

==הערות שוליים==

*
*